**Informatīvais ziņojums “Par priekšlikumiem valsts budžeta prioritārajiem pasākumiem 2023. gadam un budžeta ietvaram 2023.–2025. gadam”**

Pamatojoties uz Ministru kabineta 2022. gada 21. decembra rīkojumu Nr.964 “Par likumprojekta “Par valsts budžetu 2023. gadam un budžeta ietvaru 2023., 2024. un 2025. gadam” sagatavošanas grafiku” pielikuma 3. punktu, Finanšu ministrija ir sagatavojusi informatīvo ziņojumu “Par priekšlikumiem valsts budžeta prioritārajiem pasākumiem 2023. gadam un budžeta ietvaram 2023.–2025. gadam” (turpmāk – informatīvais ziņojums).

1. **Vispārējās valdības budžeta bilance pie nemainīgas valdības politikas**

Ministru kabineta 2022. gada 22. decembra sēdē, izskatot Finanšu ministrijas sagatavoto informatīvo ziņojumu „Par aktualizētām makroekonomisko rādītāju, ieņēmumu un vispārējās valdības budžeta bilances prognozēm 2023.–2025. gadā”, tika pieņemts zināšanai, ka vispārējās valdības budžeta bilance pie nemainīgas politikas tiek prognozēta 2023. gadā -1129,1 milj. *euro* jeb -2,6% no IKP, 2024. gadā -196,4 milj. *euro* jeb -0,4% no IKP un 2025. gadā -181,4 milj. *euro* jeb -0,4% no IKP.

Tika noteikts, ka fiskālā telpa 2023. gadā ir 215,1 milj. *euro*, 2024. gadā ir 444,2 milj. *euro* un 2025. gadā ir 408,0 milj. *euro,* neskaitot vienreizējos pasākumus.

|  |  |  |  |
| --- | --- | --- | --- |
|  | 2023. gadā | 2024. gadā | 2025. gadā |
| Vispārējās valdības budžeta bilance pie nemainīgas politikas, milj. *euro* | -1 129,2 | -196,4 | -181,4 |
| Vispārējās valdības budžeta bilance pie nemainīgas politikas, % no IKP | -2,6% | -0,4% | -0,4% |
| Indikatīvā fiskālā telpa primārajiem kārtējiem nacionāli finansētajiem izdevumiem, *euro* | **215 100 000** | **444 200 000** | **408 000 000** |

1. **Priekšlikumi prioritārajiem pasākumiem**

Ministru kabineta 2022. gada 22. decembra sēdē (prot. Nr. 67 2. §), izskatot informatīvo ziņojumu “Par ministriju un citu centrālo valsts iestāžu prioritārajiem pasākumiem 2023., 2024. un 2025. gadam”, tika pieņemti zināšanai ministriju un citu centrālo valsts iestāžu (turpmāk – ministrija), tai skaitā neatkarīgo iestāžu papildu finansējuma pieprasījumi prioritārajiem pasākumiem.

Valdību veidojošo partiju pārstāvji pēc Ministru kabineta 2022. gada 22. decembra sēdes ir izdiskutējuši un sagatavojuši priekšlikumus atbalstāmajiem prioritārajiem pasākumiem saskaņā ar informatīvā ziņojuma 1. – 4. pielikumu.

Lai turpmākajos gados varētu īstenot ekonomikas transformāciju, saskaņā ar valdības deklarāciju kā svarīgākās prioritātes ir noteiktas valsts drošība un ārpolitika, izglītība, enerģētika, klimats un vide, konkurētspēja un dzīves kvalitāte.

Pēc valdības koalīcijas plašām diskusijām par nozaru ministriju iesniegtajiem prioritāro pasākumu priekšlikumiem, 2023. gada valsts budžetā piedāvāts īstenot tādus prioritāros pasākumus, kas nodrošinās sabalansētu valdības deklarācijā iekļauto mērķu sasniegšanu.

Papildu pasākumu īstenošanai 2023. gadā ir paredzēti līdzekļi no fiskālās telpas 215 miljonu eiro apmērā. Tāpat kā nepieciešamie finanšu resursi ir izmantoti arī budžeta izpildes procesā pārdalāmie finanšu līdzekļi un papildu iemaksas valsts budžetā no valsts kapitālsabiedrībām, nodrošinot nepieciešamo finansējumu 141 miljona eiro apmērā. Tāpat valsts prioritātēm un citām iestādēm ārpus fiskālās telpas vienreizējām investīcijām valsts drošības dienestu un spēju stiprināšanai ir paredzēti 354 miljoni eiro.

**1. attēls. 2023. gada budžeta prioritātes atbilstoši Valdības deklarācijas jomām, milj. *euro***

Ministru kabineta 2022. gada 9. augusta sēdē (prot. Nr. 39, 82. §) tika izskatīts Satiksmes ministrijas sagatavotais informatīvais ziņojums “Par valsts akciju sabiedrības “Latvijas dzelzceļš” turpmākās darbības nodrošināšanu”, kurā tika sniegta informācija par kopējās situācijas analīzi attiecībā uz VAS “Latvijas dzelzceļš” turpmākās darbības nodrošināšanu. Vienlaikus, ņemot vērā VAS “Latvijas dzelzceļš” finanšu situācijas pasliktināšanos, Ministru kabineta 2022.gada 20.decembra sēdē Satiksmes ministrijai tika dots uzdevums (prot. Nr. 66, 55. §, 4. punkts) sagatavot un līdz 2023. gada 28. februārim iesniegt izskatīšanai Ministru kabinetā informatīvo ziņojumu par VAS “Latvijas dzelzceļš” izmaksu samazināšanas priekšlikumiem īstermiņā un ilgtermiņā, kā arī priekšlikumus par VAS “Latvijas dzelzceļš” un kapitālsabiedrību, kurās VAS “Latvijas dzelzceļš” pieder kapitāla daļas, konsolidācijas iespējām un redzējumu par VAS “Latvijas Dzelzceļa” ilgtermiņa stratēģiju. Attiecīgi jautājums par VAS “Latvijas dzelzceļš” finanšu situācijas stabilizēšanu tiek risināts 2023. gada valsts budžeta izpildes procesā, ievērojot Satiksmes ministrijai doto uzdevumu.

Satiksmes ministrijas sagatavotajā ziņojumā “Par reģionālās nozīmes sabiedriskā transporta pakalpojumu attīstību 2021.–2030. gadam”, kas tika izskatīts Ministru kabineta 2019. gada 4. jūnija sēdē (prot Nr. 27 28. §), tika norādīts, ka plānojot reģionālās nozīmes sabiedriskā transporta pakalpojumu attīstību, viens no mērķiem ir nodrošināt tādus sabiedriskā transporta pakalpojumus, lai to būtu vairāk, lai tie būtu drošāki, kvalitatīvāki un izmaksu efektīvi. Vienlaikus pēdējo gadu laikā valsts budžeta izdevumi saistībā ar sabiedriskā transporta pakalpojumu nodrošināšanu būtiski pieaug, piemēram, 2018. gadā šim mērķim tika piešķirti 74,15 milj. *euro*, bet 2022. gadā jau 100,27 milj. *euro*, kas ir 35,2 % pieaugums. Finansējuma zaudējumu segšanai sabiedriskā transporta pakalpojumu sniedzējiem pieaudzis ne tikai pandēmijas rezultātā ieviesto ierobežojumu dēļ, bet arī pieaugošo izmaksu dēļ, attiecīgi būtu izvērtējams, vai un kādi pasākumi būtu veicami, lai nodrošinātu, ka šīs funkcijas nodrošināšanā tiek ievērota izmaksu efektivitāte.

Lai risinātu jautājumu par papildus nepieciešamajiem valsts budžeta līdzekļiem sabiedriskā transporta pakalpojumu sniedzēju zaudējumu segšanai, Satiksmes ministrijai jāsagatavo un jāiesniedz izskatīšanai Ministru kabinetā priekšlikumi par veicamajiem pasākumiem kompensācijas apjoma samazināšanai.

Lai risinātu demogrāfijas jautājumus un  samilzušas problēmas ar pirmskolas izglītības pakalpojumu pieejamību, Vides aizsardzības un reģionālās attīstības ministrijai sadarbībā ar Labklājības ministriju un Izglītības un zinātnes ministriju līdz 2023. gada 1. augustam ir jāsagatavo  priekšlikumi pirmsskolas vecuma bērnu uzraudzības un izglītības pakalpojuma pieejamības nodrošināšanai pašvaldībās. Vienlaikus Labklājības ministrijai tiek paredzēts uzdevums sagatavot priekšlikumus valsts sociālo pabalstu ģimenēm ar bērniem pārskatīšanai, tostarp sistēmisku risinājumu bērna kopšanas pabalstam par bērnu vecumā no 1,5-2 gadi.

Lai nodrošinātu efektīvu valsts budžeta līdzekļu izlietojumu, tiek noteikts, ka Kultūras ministrija pēc XXVII Vispārējo latviešu dziesmu un XVII deju svētku norises 2023. gadā nodrošinās, ka biļešu un citu pašu ieņēmumu atlikums, kas veidojas pēc visu svētku norises izdevumu apmaksas, tiek ieskaitīts valsts budžetā, nodrošinot līdzekļu atjaunošanu valsts budžeta programmā “Līdzekļi neparedzētiem gadījumiem”, vienlaikus sagatavojot un iesniedzot izskatīšanai Ministru kabinetā informāciju par sabiedriskās kārtības un drošības nodrošināšanas un neatliekamās medicīniskās palīdzības sniegšanas faktiskajiem izdevumiem, paredzot attiecīgo izdevumu segšanu no valsts budžeta programmas “Līdzekļi neparedzētiem gadījumiem”.

Lai nodrošinātu ilgtspējīgu, sakārtotu, kā arī valsts un pašvaldības vienlīdzīgu līdzdalību māksliniecisko kolektīvu vadītāju darba samaksas nodrošināšanā, tiek paredzēts, ka Kultūras ministrija izstrādās priekšlikumus par māksliniecisko kolektīvu vadītāju darba samaksas finansēšanas kārtību no 2024. gada, t.sk. nosakot kritērijus pēc kuriem tiek aprēķināta un sadalīta valsts budžeta mērķdotācija māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām, un normatīvajos aktos noteiktajā kārtībā iesniegs tos izskatīšanai Ministru kabinetā.

Saskaņā ar Ministru kabineta 2022. gada 23. decembra rīkojuma Nr. 968 “Par Ekonomikas ministrijas un Vides aizsardzības un reģionālās attīstības ministrijas reorganizāciju un Klimata un enerģētikas ministrijas izveidošanu” 11. punktu Vides aizsardzības un reģionālās attīstības ministrijai sadarbībā ar Ekonomikas ministriju jāvienojas par finansējuma pārdali Klimata un enerģētikas ministrijai likumprojekta “Par valsts budžetu 2023. gadam un budžeta ietvaru 2023., 2024. un 2025. gadam” sagatavošanas procesā, bet ne vēlāk kā līdz 2023. gada 13. janvārim. Ņemot vērā minēto, nepieciešams uzdevums Finanšu ministrijai šīs finansējuma pārdales ņemt vērā, aprēķinot maksimāli pieļaujamo valsts budžeta izdevumu kopējo apjomu 2023., 2024. un 2025. gadam.

Vienlaikus Informatīvā ziņojuma 5. pielikumā paredzēts finansējuma sadalījums daļējai energoresursu un ēdināšanas izdevumu pieauguma kompensēšanai.

1. **Fiskāli neitrāli ministriju priekšlikumi budžeta prioritāšu nodrošināšanai**

Ministrijas ir iesniegušas Finanšu ministrijā fiskāli neitrālus priekšlikumus budžeta prioritāšu nodrošināšanai.

* 1. **Kultūras ministrijas un Aizsardzības ministrijas savstarpēji saskaņots priekšlikums**

2019. gadā, ar mērķi stiprināt Latvijas informatīvo telpu, nodrošinot stabilu televīzijas un radio programmu apraidi pierobežas iedzīvotājiem, kuriem tā bija pieejama nepietiekamā kvalitātē vai nebija pieejama vispār, tika izbūvēti 2 jauni apraides masti. Izbūvētie masti Viļakā un Skaistā nodrošina stabilu uztveramību bezmaksas virszemes apraidē esošajām televīzijas programmām, kā arī vairākām radio programmām. Projekta ietvaros tika uzbūvēti ne tikai jauni apraides masti, bet arī uzlabota esošās infrastruktūras kapacitāte, tādējādi nodrošinot labāku apraides kvalitāti ne tikai pierobežas reģionos. Tāpat investīciju rezultātā tika palielinātā bezmaksas tīkla kapacitāte, kas deva iespēju nodrošināt VSIA “Latvijas Televīzija” LTV1 un LTV7 programmu apraidi gan SD, gan arī HD kvalitātē. Lai VAS “Latvijas Valsts radio un televīzijas centrs” varētu segt ikgadējās uzturēšanas izmaksas šo apraides mastu uzturēšanai, nepieciešamais finansējums 464 222 *euro* apmērā 2023. gadā. Nepieciešamais finansējums tiks nodrošināts Aizsardzības ministrijai piešķirto valsts budžeta līdzekļu ietvaros no valsts budžeta apakšprogrammas 22.12.00 “Nacionālo bruņoto spēku uzturēšana”, veicot valsts pamatbudžeta savstarpējā transferta pārskaitījumu Satiksmes ministrijai finansējuma piešķiršanai VAS “Latvijas Valsts radio un televīzijas centrs” (budžeta apakšprogramma 04.01.00 “Ārkārtas situāciju valsts elektronisko sakaru tīkla darbības nodrošināšana”).

* 1. **Finanšu ministrijas priekšlikums**

Finanšu ministrija sadarbībā ar Valsts ieņēmumu dienestu (VID), valsts akciju sabiedrību “Ceļu satiksmes drošības direkcija” (CSDD), Satiksmes ministriju un biedrību “Auto asociācija” ir izstrādājusi priekšlikumu grozījumiem Ceļu satiksmes likumā (22-TA-2312) ar mērķi paaugstināt VID nodokļu administrēšanas pasākumu efektivitāti un mazināt ēnu ekonomikas īpatsvaru lietotu transportlīdzekļu tirdzniecības jomā. Lai nodrošinātu VID iespēju veikt izvairīšanās no nodokļu nomaksas risku izvērtējumu lietotu transportlīdzekļu importa darījumos, kuros tiek iesaistītas fiziskās personas, sagatavotais priekšlikums grozījumiem Ceļu satiksmes likumā paredz noteikt privātpersonām aizliegumu līdz 30 dienām atsavināt citā Eiropas Savienības dalībvalstī iegādātu jaunu vai mazlietotu (līdz pieciem gadiem) un Latvijā reģistrētu M1 vai N1 kategorijas vieglo transportlīdzekli. Priekšlikums šiem grozījumiem sagatavots, ņemot vērā VID iepriekš veikto izvērtējumu par atsevišķiem vieglo transportlīdzekļu importa darījumiem 2021. un 2022. gadā, kad, iespējams, Latvijas juridiskās personas ar fizisko personu starpniecību ir izvairījušās no pilnīgas nodokļu nomaksas transportlīdzekļu realizācijas darījumos. Transportlīdzekļu atsavināšanas aizliegums privātpersonām līdz 30 dienām ļaus VID veikt risku izvērtējumu un pieprasīt no transportlīdzekļa īpašnieka (privātpersonas) informāciju par darījumu vai tā veikšanai izmantoto līdzekļu izcelsmi.

Finanšu ministrija sadarbībā ar VID ir novērtējusi sagatavoto grozījumu Ceļu satiksmes likumā fiskālo ietekmi un prognozē, ka, VID veicot nodokļu nomaksas kontroles pasākumus, valsts budžetā 2023. gadā tiks gūti papildu ieņēmumi 861 809 *euro* apmērā, tai skaitā no pievienotās vērtības nodokļa 640 965 *euro* apmērā un no iedzīvotāju ienākumu nodokļa 220 844 *euro* (no tiem valsts pamatbudžetā 55 211 *euro*). Sagaidāms, ka turpmākajos gados nodokļu maksātāji pielāgosies noteiktajam regulējumam un VID nodokļu administrēšanas pasākumiem un 2024. un 2025. gadā papildu nodokļu ieņēmumi samazināsies par 10% ik gadu. Vienlaikus, lai nodrošinātu transportlīdzekļu reģistrācijas informācijas saņemšanu no CSDD un informācijas apstrādi nodokļu administrēšanas vajadzībām, 2023. gadā ir nepieciešams veikt izmaiņas VID informācijas sistēmās (Datu noliktavas sistēmā un VID Informācijas sistēmu savietotājā), kam nepieciešams papildu finansējums 350 000 *euro* apmērā.

Attiecīgi tiek sniegts priekšlikums palielināt nodokļu ieņēmumus 2023. gadā 861 809 *euro* apmērā, tai skaitā ieņēmumus no pievienotās vērtības nodokļa 640 965 *euro* apmērā un ieņēmumus no iedzīvotāju ienākuma nodokļa 220 844 *euro* apmērā, 2024. gadā 775 629 *euro* apmērā, tai skaitā ieņēmumus no pievienotās vērtības nodokļa 576 869 *euro* apmērā un ieņēmumus no iedzīvotāju ienākuma nodokļa 198 760 *euro* apmērā un 2025. gadā 698 066 *euro* apmērā, tai skaitā ieņēmumus no pievienotās vērtības nodokļa 519 182 *euro* apmērā un ieņēmumus no iedzīvotāju ienākuma nodokļa 178 884 *euro* apmērā, vienlaikus palielinot dotāciju no vispārējiem ieņēmumiem un izdevumus Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” 2023. gadā 350 000 *euro* apmērā.

* 1. **Iekšlietu ministrijas priekšlikums**

Iekšlietu ministrija iesniegusi fiskāli neitrālu priekšlikumu – **Operatīvās darbības un speciālās izmeklēšanas darbības nodrošināšana.**

Lai veicinātu tiesisku un objektīvu tiesībaizsardzības iestāžu amatpersonu un darbinieku izdarīto noziedzīgo nodarījumu atklāšanu, izmeklēšanu un novēršanu, sadarbības rezultātā pakalpojuma sniedzējs (aizsardzības resors) iegūst un nodrošina Iekšējās drošības biroja darbībai nepieciešamo informāciju operatīvās darbības procesā.

Iekšlietu ministrija šī pasākuma ieviešanai ir radusi finanšu avotu – papildu valsts pamatbudžeta ieņēmumus no naudas sodiem, ko uzliek Valsts policija par pārkāpumiem ceļu satiksmē, kas fiksēti ar Valsts policijai piederošajiem tehniskajiem līdzekļiem 2022. gadā saņemtie ieņēmumi no naudas sodiem, ko uzliek VP par pārkāpumiem ceļu satiksmē, kas fiksēti ar VP piederošajiem tehniskajiem līdzekļiem bija 5 120 620 *euro* (2022. gada plāns – 3 525 120 *euro*) vai 145% no plānotā. Šajā periodā darbojas 11 pārvietojamie (mobilie) fotoradari. Ņemot vērā, ka pārvietojamais radars neatrodas vienā un tajā pašā vietā, turklāt pirms pārvietojamā fotoradara informējošās ceļa zīmes par pārkāpumu fiksēšanu ar fotoradaru neizliek, 2022.gadā par pārkāpumiem, kas fiksēti ar Valsts policijas rīcībā esošajiem fotoradariem, pieņemts 72 981 lēmums, kas ir 104% no gada plāna.

Lai nodrošinātu pasākuma īstenošanu, Iekšlietu ministrija ierosina palielināt ieņēmumus no naudas sodiem, ko uzliek Valsts policija par pārkāpumiem ceļu satiksmē, kas fiksēti ar Valsts policijai piederošajiem tehniskajiem līdzekļiem, 2023.–2025. gadā 260 986 *euro* apmērā ik gadu un vienlaikus palielināt izdevumus no dotācijas no vispārējiem ieņēmumiem budžeta programmā 42.00.00 “Iekšējās drošības biroja darbība” 2023.–2025. gadā 260 986 *euro* apmērā ik gadu (valsts budžeta transferti no valsts pamatbudžeta dotācijas no vispārējiem ieņēmumiem uz valsts pamatbudžetu), lai nodrošinātu tiesisku un objektīvu tiesībaizsardzības iestāžu amatpersonu un darbinieku izdarīto noziedzīgo nodarījumu atklāšanu, izmeklēšanu un novēršanu, kā arī nepieciešams vienlaicīgi paredzēt valsts pamatbudžeta iestāžu saņemtos transfertus no valsts pamatbudžeta dotācijas no vispārējiem ieņēmumiem (18.131.kods) Aizsardzības ministrijas budžeta apakšprogrammā 22.12.00 “Nacionālo bruņoto spēku uzturēšana” un attiecīgos izdevumus, jo šo pasākumu atbilstoši noslēgtajai vienošanai Iekšējās drošības biroja uzdevumā īsteno Aizsardzības ministrijas iestāde.

|  |  |  |  |
| --- | --- | --- | --- |
|  | **2023. gadā,** *euro* | **2024. gadā,** *euro* | **2025. gadā**, *euro* |
| Ieņēmumi no naudas sodiem, ko uzliek Valsts policija par pārkāpumiem ceļu satiksmē, kas fiksēti ar Valsts policijai piederošajiem tehniskajiem līdzekļiem | 260 986 | 260 986 | 260 986 |
| Izdevumi | 260 986 | 260 986 | 260 986 |

* 1. **Iekšlietu ministrijas priekšlikums**

Iekšlietu ministrija iesniegusi fiskāli neitrālu priekšlikumu – **Izņemto lietu un resursu pārvaldības funkciju efektīva nodrošināšana paaugstinātas darba intensitātes apstākļos.**

Mainoties ģeopolitiskajai situācijai Nodrošinājuma valsts aģentūras (turpmāk – Aģentūra) Izņemto lietu un resursu pārvaldības departamenta darba specifika un intensitāte būtiski pieaugusi. Nepieciešams nodrošināt sankciju rezultātā iegūtās mantas pārņemšanas un realizācijas procesu nodrošināšanā iesaistīto darbinieku motivācijas pasākumu īstenošanu, lai būtu iespēja kompensēt pieaugošo darba apjomu. Aģentūras noliktavu kapacitāte Latgales reģionā šobrīd ir izsmelta pilnībā, kas šobrīd nozīmē kravu transportēšanu uz Rīgu un būtisku pārvietošanas izmaksas pieaugumu. Papildus jāņem vērā fakts, ka arī noliktavu telpas Rīgā faktiski jau ir aizpildītas. Aģentūrai steidzami nepieciešams nomāt noliktavu telpas gan Latgales reģionā, gan Rīgā.

Atbilstoši Ministru kabineta 2021. gada 7. septembra sēdes protokola Nr. 60 5. § 2. punktam Valsts ieņēmumu dienests (turpmāk – VID) ar 2021. gada 30. septembra rīkojumu Nr. 269 “Par darba grupas izveidošanu” izveidoja darba grupu, kas izstrādāja konceptuālo ziņojumu “Par tiesiskā regulējuma problēmjautājumiem saistībā ar mantas piekritību valstij un valstij piekritīgo mantu” (22-TA-3080). Darba grupā ir panākta vienošanās, ka Aģentūra veic konfiscētās valstij piekritīgās mantas realizāciju, iznīcināšanu vai nodošanu bez maksas attiecībā uz to mantu, kas jau atrodas tās faktiskā glabāšanā. Minētās funkcijas nodrošināšanai Aģentūrai ir nepieciešams finansējums kopā četrām amata vietām. Vienai finansējums tiks pārdalīts no VID. Papildu finansējums nepieciešams trīs amata vietu nodrošināšanai. Papildus iekšlietu nozarē vienotas iestāžu autotransporta pārvaldības sistēmas izveidei un tās darbības nodrošināšanai nepieciešams papildu finansējums (Aģentūrā tika ieviestas divas amata vietas, bet bez finansējuma pārdales).

Iekšlietu ministrija šī pasākuma ieviešanai ir radusi finanšu avotu – atbilstoši Ministru kabineta 2011. gada 27. decembra noteikumu Nr.1025 “Noteikumi par rīcību ar lietiskajiem pierādījumiem un arestēto mantu” 13.4. punktam: Aģentūra nodrošina, lai līdzekļi, kas gūti, realizējot lietisko pierādījumu, tiktu ieskaitīti deponēto līdzekļu kontā Valsts kasē (turpmāk – deponēto līdzekļu konts). Līdzekļus, kas iegūti, realizējot lietiskos pierādījumus, glabā deponēto līdzekļu kontā līdz galīgā nolēmuma pieņemšanai krimināllietā. Šobrīd tiek prognozēts, ka gadā varētu tikt realizētas ne mazāk kā 100 transportlīdzekļu kravas ar sankcijām pakļautajiem lietiskajiem pierādījumiem. Katras kravas vērtība ir ne mazāka kā 5000 *euro*, līdz ar to tiek prognozēts apmēram 500 000 *euro* ieņēmumu pieaugums no realizācijas atbilstoši procesa virzītāja galīgajam lēmumam krimināllietā, šie ieņēmumi tiks ieskaitīti valsts budžetā.

Pasākumu īstenošanas nodrošināšanai Iekšlietu ministrija ierosina palielināt ieņēmumus no valstij piekritīgās mantas realizācijas pēc citu valsts institūciju pieņemtā lēmuma 2023.–2025. gadā 309 050 *euro* apmērā ik gadu un vienlaikus paredzēt izdevumus no dotācijas no vispārējiem ieņēmumiem budžeta apakšprogrammā 40.01.00 “Administrēšana” 2023.–2025. gadā 189 050 *euro* apmērā ik gadu (izdevumi atlīdzībai) un budžeta apakšprogrammā 40.03.00 “Lietiskie pierādījumi un izņemtā manta” 2023.–2025. gadā 120 000 *euro* apmērā ik gadu (izdevumi precēm un pakalpojumiem).

Papildu amata vietas tiks nodrošinātas esošo amata vietu ietvaros, ņemot vērā 2022. gadā veikto reorganizāciju un nepalielinot kopējo Aģentūras amatu vietu skaitu.

|  |  |  |  |
| --- | --- | --- | --- |
|  | **2023. gadā,** *euro* | **2024. gadā,** *euro* | **2025. gadā**, *euro* |
| Ieņēmumi no valstij piekritīgās mantas realizācijas pēc citu valsts institūciju pieņemtā lēmuma  | 309 050 | 309 050 | 309 050 |
| Izdevumi | 309 050 | 309 050 | 309 050 |

* 1. **Iekšlietu ministrijas priekšlikums**

Iekšlietu ministrija iesniegusi fiskāli neitrālu priekšlikumu – **Valsts policijas Rīgas reģiona pārvaldes struktūrvienības nodrošināšana ar darba videi atbilstošām telpām un auto stāvlaukumu.**

Lai nodrošinātu Valsts policijas Rīgas reģiona pārvaldes struktūrvienības ar darba videi atbilstošām telpām un auto stāvlaukumu, ievērojot Ministru kabineta 2013.gada 29.oktobra noteikumus Nr.1191 “Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem”, Aģentūra 2022.gada 31.maijā par telpu nomu izsludināja nomas piedāvājumu atlasi.

Apsekojot nomai piedāvātās telpas E.Birznieka-Upīša ielā 21A, 21C, un 21D, Rīgā un nodrošinot valsts noslēpuma objektu aizsardzību, tika pieņemts lēmums Valsts policijas nodarbinātos Gogoļa ielā 7, Rīgā un Matīsa ielā 9, Rīgā izvietot šajās telpās.

Valsts policijas struktūrvienībām pārceļoties uz telpām E.Birznieka-Upīša ielā 21A, 21C, un 21D, Rīgā, atbrīvojas telpas Gogoļa ielā 7, Rīgā un Matīsa ielā 9, Rīgā. Izdevumi par šīm telpām ir 288 948 *euro* un šie līdzekļi var tikt novirzīti jauno telpu daļējām izmaksām.

Tomēr, atbilstoši saņemtajam piedāvājumam telpu nomai un uzturēšanai E.Birznieka-Upīša ielā 21A, 21C, un 21D, Rīgā Aģentūrai nepieciešami papildu finanšu līdzekļi.

Iekšlietu ministrija šī pasākuma ieviešanai ir radusi finanšu avotu papildu valsts pamatbudžeta ieņēmumus no naudas sodiem, ko uzliek Valsts policija par pārkāpumiem ceļu satiksmē, kas fiksēti ar Valsts policijai piederošajiem tehniskajiem līdzekļiem. 2022. gadā saņemtie ieņēmumi no naudas sodiem, ko uzliek VP par pārkāpumiem ceļu satiksmē, kas fiksēti ar VP piederošajiem tehniskajiem līdzekļiem bija 5 120 620 *euro* (2022. gada plāns – 3 525 120 *euro*) vai 145% no plānotā. Šajā periodā darbojas 11 pārvietojamie (mobilie) fotoradari, ņemot vērā, ka pārvietojamais radars neatrodas vienā un tajā pašā vietā, turklāt pirms pārvietojamā fotoradara informējošās ceļa zīmes par pārkāpumu fiksēšanu ar fotoradaru neizliek, 2022.gadā par pārkāpumiem, kas fiksēti ar Valsts policijas rīcībā esošajiem fotoradariem, pieņemts 72 981 lēmums, kas sastāda 104% no gada plāna.

Minētā pasākuma īstenošanai Iekšlietu ministrija ierosina palielināt ieņēmumus no naudas sodiem, ko uzliek Valsts policija par pārkāpumiem ceļu satiksmē, kas fiksēti ar Valsts policijai piederošajiem tehniskajiem līdzekļiem, 2023. gadā 332 065 *euro* apmērā, 2024. un 2025. gadā 299 155 *euro* apmērā ik gadu un vienlaikus paredzēt izdevumus no dotācijas no vispārējiem ieņēmumiem budžeta apakšprogrammā 40.02.00 “Nekustamais īpašums un centralizētais iepirkums” 2023. gadā 332 065 *euro* apmērā, 2024. gadā un 2025. gadā 299 155 *euro* apmērā ik gadu (izdevumi precēm un pakalpojumiem).

|  |  |  |  |
| --- | --- | --- | --- |
|  | **2023. gadā,** *euro* | **2024. gadā,** *euro* | **2025. gadā**, *euro* |
| Ieņēmumi no naudas sodiem, ko uzliek Valsts policija par pārkāpumiem ceļu satiksmē, kas fiksēti ar Valsts policijai piederošajiem tehniskajiem līdzekļiem | 332 065 | 299 155 | 299 155 |
| Izdevumi | 332 065 | 299 155 | 299 155 |

* 1. **Satiksmes ministrijas priekšlikums**

Satiksmes ministrija iesniegusi fiskāli neitrālu priekšlikumu finansējuma pārdalei starp tās budžeta apakšprogrammām, pieprasot pārdalīt finansējumu no budžeta apakšprogrammas 23.06.00 “Valsts autoceļu uzturēšana un atjaunošana” (izdevumi pamatkapitāla veidošanai) uz budžeta apakšprogrammu 23.07.00 “Valsts autoceļu pārvaldīšana” (izdevumi precēm un pakalpojumiem) 2023. gadā un turpmāk ik gadu 1 363 670 *euro* apmērā, ņemot vērā no VSIA ”Latvijas Valsts ceļi” saņemto precizēto informāciju par nepieciešamo pasākumu īstenošanu valsts autoceļu pārvaldīšanas funkcijas nodrošināšanai:

* pasākuma ”Autoceļu valsts reģistra informācijas sistēma un to modernizēšana” īstenošanai 2023. gadā un turpmāk ik gadu 497 780 *euro* apmērā, lai nodrošinātu Latvijas Republikas normatīvajos aktos un Eiropas Savienības direktīvās uzstādītās prasības par publiskās informācijas nodrošināšanu par valsts autoceļu tīklu un to raksturojošiem datiem;
* pasākuma “Autoceļu izpētes projekti un attīstības projektu būvprojekti minimālā sastāvā” īstenošanai 2023. gadā un turpmāk ik gadu 150 000 *euro* apmērā, ņemot vērā projektēšanas cenu pieaugumu;
* pasākuma “Samaksa par autoceļu lietošanas nodevas pakalpojumu sniegšanu” īstenošanai 2023. gadā un turpmāk ik gadu 194 780 *euro* apmērā, ņemot vērā 2022. gada ikmēneša izdevumus par autoceļu lietošanas nodevas pakalpojumu sniegšanu;
* pasākuma “Autoceļu tīklu pārvaldīšana” īstenošanai 2023. gadā un turpmāk ik gadu 521 110 *euro* apmērā infrastruktūras pārvaldīšanas funkcijas nodrošināšanai, tai skaitā jaunas funkcijas veikšanai, kas saistīta ar Rail Baltica projekta dokumentācijas izskatīšanu, atzinumu sagatavošanu un saskaņojumu izsniegšanu.

Ņemot vērā, ka tiek pārdalīts finansējums no budžeta apakšprogrammas 23.06.00 “Valsts autoceļu uzturēšana un atjaunošana”, kurai bāzes izdevumos 2023.–2025. gadam tika iestrādāts papildu finansējums atbilstoši likuma “Par autoceļiem” pārejas noteikumu 23. punkta 1. apakšpunktam, kā arī šai budžeta apakšprogrammai Satiksmes ministrija ikgadēji pieprasa papildu finansējumu prioritāro pasākumu pieteikumu ietvaros, uzsverot nepietiekamo finansējuma apmēru valsts autoceļu uzturēšanai un atjaunošanai, šādai finansējuma pārdalei ir nepieciešams Ministru kabineta lēmums.

* 1. **Satiksmes ministrijas priekšlikums**

Satiksmes ministrija iesniegusi fiskāli neitrālu priekšlikumu finansējuma pārdalei starp budžeta izdevumu kodiem atbilstoši ekonomiskajām kategorijām, pieprasot pamatbudžeta programmā 05.00.00 “Starptautiskās kravu loģistikas un ostu informācijas sistēmas uzturēšana” samazināt izdevumus precēm un pakalpojumiem 74 620 *euro* apmērā un izdevumus pamatkapitāla veidošanai 2 436 *euro* apmērā un palielināt izdevumus atlīdzībai 77 056 *euro* apmērā, lai uzsāktu priekšdarbus Regulas (ES) 2019/1239 prasību ieviešanai un Starptautiskās kravu loģistikas un ostu informācijas sistēmas attīstības projekta “SKLOIS3” sagatavošanai.

Sakarā ar to, ka Regulas (ES) 2019/1239 prasību ieviešanas termiņš ir 2025. gads, nepieciešams veikt plānotā projekta priekšdarbus un savlaicīgi piesaistīt sistēmanalītiķi, kas nodrošinās ES sagatavotās dokumentācijas pārņemšanu un tehniskās specifikācijas izstrādes uzsākšanu un turpinās sistēmanalītiķa pienākumu veikšanu līdz projekta “SKLOIS 3” noslēgumam (atlīdzība paredzēta Jūrlietu departamenta vecākajam ekspertam Starptautiskās kravu loģistikas un ostu informācijas sistēmas jautājumos, kā arī par papildu darbu citiem ministrijas darbiniekiem saistībā ar Starptautiskās kravu loģistikas un ostu informācijas sistēmas uzturēšanas atbalsta nodrošināšanu). Satiksmes ministrija norāda, ka minētās Regulas ieviešana Eiropas Komisijas noteiktajā termiņā ir ar augstu prioritāti, tāpēc tiek ierosināta nepieciešamā pārdale starp budžeta izdevumu kodiem atbilstoši ekonomiskajām kategorijām.

Finanšu ministrs A.Ašeradens